Document ID: 32010R0595

KOMISIJOS REGLAMENTAS (ES) Nr. 595/2010
2010 m. liepos 2 d.
kuriuo iš dalies keičiami Europos Parlamento ir Tarybos reglamento (EB) Nr. 1774/2002, nustatančio sveikatos taisykles gyvūninės kilmės šalutiniams produktams, neskirtiems vartoti žmonėms, VIII, X ir XI priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 32 straipsnio 1 dalies pirmą ir antrą pastraipas,
kadangi:
(1)
Reglamente (EB) Nr. 1774/2002 nustatytos gyvūnų ir visuomenės sveikatos taisyklės, susijusios su gyvūninės kilmės šalutiniais produktais, neskirtais vartoti žmonėms. Jame nustatyta, kad perdirbti gyvūnų baltymai ir kiti perdirbti produktai, kurie gali būti naudojami kaip pašarinės žaliavos, pateikiami rinkai tik jeigu jie buvo perdirbti remiantis to reglamento VII priedu. Be to, Reglamente (EB) Nr. 1774/2002 nustatyta, kad naminių gyvūnėlių ėdalas, šunų kramtalai, techniniai produktai ir VIII priede nurodyti gyvūninės kilmės šalutiniai produktai pateikiami rinkai tik jeigu jie atitinka šiame priede nustatytus specialiuosius reikalavimus.
(2)
Reglamento (EB) Nr. 1774/2002 VIII priedo V skyriuje šiuo metu nustatyti suderinti arklinių serumo pateikimo rinkai ir importo reikalavimai. Tačiau kai kurios valstybės narės, prekybos partneriai ir ūkinės veiklos vykdytojai išreiškė susidomėjimą tiek Sąjungos, tiek ir trečiųjų šalių kilmės arklinių kraujo ir įvairių kraujo produktų panaudojimu Sąjungoje techninėms reikmėms. Siekiant sudaryti palankesnes sąlygas tokio kraujo ir tokio kraujo produktų panaudojimą, būtina nustatyti gyvūnų sveikatos reikalavimus, susijusius su jų panaudojimu techninėms reikmėms. Tokie reikalavimai turėtų sušvelninti galimą 1990 m. birželio 26 d. Tarybos direktyvoje 90/426/EEB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą (2), išvardytų tam tikrų ligų, apie kurias privaloma pranešti, perdavimo riziką remiantis turimais moksliniais įrodymais. Visų pirma, kraujas turi būti gautas iš skerdyklų, patvirtintų pagal 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (3), arba iš įmonių, kurias kraujo surinkimo tikslais patvirtino ir prižiūri trečiosios šalies kompetentinga institucija, kaip antai iš ūkių, kuriuose gyvūnai laikomi laikantis specialių sveikatos reikalavimų.
(3)
Reglamento (EB) Nr. 1774/2002 VIII priedo X skyriuje nustatyti ragų ir jų produktų (išskyrus ragų miltus), kanopų ir jų produktų (išskyrus kanopų miltus), kurie nėra skirti naudoti kaip pašarinė žaliava, organinės trąšos ar dirvožemio savybes gerinančios medžiagos, importo reikalavimai.
(4)
Ūkinės veiklos vykdytojai išreiškė susidomėjimą tokių gyvūninės kilmės šalutinių produktų panaudojimu organinėms trąšoms ar dirvožemio savybes gerinančioms medžiagoms gaminti. Tačiau tokius gyvūninės kilmės šalutinius produktus turėtų būti leidžiama pateikti rinkai ir importuoti tik jeigu jie gauti iš gyvūnų, tinkamų skersti ir vartoti žmonėms arba neturinčių klinikinių užkrečiamų ligų požymių ir jeigu jie buvo apdoroti, kad būtų sumažinta galima rizika sveikatai.
(5)
Ragų atveju reikėtų imtis tinkamų užkrečiamos spongiforminės encefalopatijos (USE) plitimo prevencijos priemonių, kai ragai pašalinami nuo kaukolės. Mokslinis valdymo komitetas pateikė nuomonę dėl USE infekcijos pasiskirstymo atrajotojų audiniuose (4). Remiantis šia nuomone, ragai privalo būti pašalinti neatveriant kaukolės ertmės, kad būtų išvengta kryžminio užsikrėtimo USE sukėlėjais.
(6)
Be to, Reglamento (EB) Nr. 1774/2002 VIII priedas turėtų būti papildytas nauju XV skyriumi, kuriame būtų nustatyti ragų ir jų produktų (išskyrus ragų miltus), kanopų ir jų produktų (išskyrus kanopų miltus), kurie nėra skirti naudoti kaip pašarinė žaliava, organinės trąšos ar dirvožemio savybes gerinančios medžiagos, pateikimo rinkai ir importo reikalavimai.
(7)
Reglamento (EB) Nr. 1774/2002 su pakeitimais, padarytais Komisijos reglamentu (EB) Nr. 437/2008 (5), X priede nustatytas vienas sveikatos sertifikato pavyzdys trečiųjų šalių kilmės pienui ir pieno produktams, neskirtiems vartoti žmonėms, siųsti į Sąjungą arba vežti per ją tranzitu. Reglamento (EB) Nr. 1774/2002 VII priedo V skyriuje nustatyti specialieji pieno, pieno produktų ir priešpienio pateikimo rinkai ir importo reikalavimai. Šio skyriaus A dalies 3 punkte ir B dalies 1.5 punkte nustatyti reikalavimai išrūgoms, skirtoms snukio ir nagų ligai imlių rūšių gyvūnams šerti. Reglamento (EB) Nr. 1774/2002 X priedo 2 skyriuje nustatytas sveikatos sertifikato pavyzdys importuojamam pienui ir pieno produktams, neskirtiems vartoti žmonėms. Tame sertifikato pavyzdyje nustatyti reikalavimai išrūgoms yra griežtesni negu atitinkami to reglamento VII priedo V skyriuje nustatyti reikalavimai prekybai išrūgoms Sąjungos viduje. Todėl tą sertifikato pavyzdį reikėtų iš dalies pakeisti, kad išrūgų importo reikalavimai nebūtų mažiau palankūs nei reikalavimai, taikomi Sąjungos vidaus prekybai skirtų išrūgų gamybai ir pardavimui. Todėl Reglamento (EB) Nr. 1774/2002 X priedo 2 skyriuje nustatytas sveikatos sertifikato pavyzdys turėtų būti iš dalies pakeistas.
(8)
Reglamento (EB) Nr. 1774/2002 XI priede pateikti trečiųjų šalių, iš kurių valstybės narės gali leisti importuoti tam tikrus žmonėms vartoti neskirtus gyvūninės kilmės šalutinius produktus, sąrašai, minimi Tarybos sprendime 79/542/EEB (6), Komisijos sprendime 97/296/EB (7), Komisijos sprendime 94/85/EEB (8), Komisijos sprendime 94/984/EB (9), Komisijos sprendime 2000/585/EB (10), Komisijos sprendime 2000/609/EB (11), Komisijos sprendime 2004/211/EB (12), Komisijos sprendime 2004/438/EB (13) ir Komisijos sprendime 2006/696/EB (14). Šie teisės aktai buvo palyginti daug iš dalies keisti arba pakeisti. XI priedą reikėtų iš dalies pakeisti, kad būtų atsižvelgta į šiuos Sąjungos teisės aktų pakeitimus.
(9)
Reikėtų nustatyti pereinamąjį laikotarpį nuo šio reglamento įsigaliojimo dienos tam, kad suinteresuotosios šalys turėtų pakankamai laiko prisitaikyti prie naujų taisyklių ir kad į Sąjungą būtų toliau importuojami gyvūninės kilmės šalutiniai produktai, kaip nustatyta Reglamente (EB) Nr. 1774/2002, prieš įsigaliojant šiame reglamente nustatytiems pakeitimams.
(10)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1774/2002 VIII, X ir XI priedai iš dalies keičiami pagal šio reglamento priedą.
2 straipsnis
Pereinamuoju laikotarpiu iki 2010 m. rugpjūčio 31 d. valstybės narės priima pieno ir pieno produktų, arklinių serumo ir apdorotų kraujo produktų, išskyrus gautuosius iš arklinių, skirtų techniniams produktams gaminti, siuntas, prie kurių pridedamas sveikatos sertifikatas, užpildytas ir pasirašytas remiantis atitinkamais sertifikatų pavyzdžiais, kaip nustatyta Reglamento (EB) Nr. 1774/2002 X priedo atitinkamai 2 skyriuje, 4 A skyriuje ir 4 D skyriuje, prieš šio reglamento įsigaliojimo dieną.
Iki 2010 m. spalio 30 d. valstybės narės priima tokias siuntas, jei prie jų pridedami sveikatos sertifikatai buvo užpildyti ir pasirašyti iki 2010 m. rugsėjo 1 d.
3 straipsnis
Šis reglamentas įsigalioja ir taikomas dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. liepos 2 d.

Labels: 1
17
0
3
6